《夜坐怀日新》
宋代·周孚

小室颇修洁，短窗亦虚明。雠书岂不佳，念汝翻怆情。

忆昨乾元初，春风被檐楹。炙背俯晴轩，铿然读书声。

忽起四方志，遽作千里行。别来四寒暑，归计犹未成。

买桂炊白玉，崎岖客都城。两鬓不受愁，应已白发生。

斗粟能几何，终年费经营。短鞭望马腹，我亦饥寒并。

老怀少机械，世路多沟坑。安得沮溺田，与子穷岁耕。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。